b'\n_START_ARTICLE_\nDishonored\n_START_SECTION_\nIgranje\n_START_PARAGRAPH_\nIgranje je iz prvoosebne perspektive; igralec mora opraviti ve\xc4\x8d misij za odstranitev svojih nasprotnikov, pri \xc4\x8demer je poudarek na izbiri - vedno namre\xc4\x8d obstaja ve\xc4\x8d na\xc4\x8dinov kon\xc4\x8danja misij, bodisi s skrivanjem, bodisi z bojevanjem ali kombinacijo obeh pristopov. Tudi uporabni predmeti in nadnaravne sposobnosti so narejeni tako, da odpirajo nove mo\xc5\xbenosti s kombiniranjem u\xc4\x8dinkov. Igro je mogo\xc4\x8de kon\xc4\x8dati brez da bi Corva kdo od sovra\xc5\xbenikov opazil in brez da bi on koga ubil. Zgodba in misije se spreminjajo glede na igral\xc4\x8deve odlo\xc4\x8ditve in vodijo do enega od treh mo\xc5\xbenih koncev.\n_START_SECTION_\nRazvoj\n_START_PARAGRAPH_\nMed produkcijo, ki je trajala tri leta, so razvijalci ustvarili ve\xc4\x8d razli\xc4\x8dic. Preden so se odlo\xc4\x8dili za okolje, ki spominja na industrijska London in Edinburg poznega 19. stoletja, so nameravali dogajanje postaviti v srednjeve\xc5\xa1ko Japonsko in London 17. stoletja. Preskusni igralci so v fazi razvoja odkrili nena\xc4\x8drtovane na\xc4\x8dine za izkori\xc5\xa1\xc4\x8danje sposobnosti lika; namesto da bi to omejili, so razvijalci ustrezno oblikovali stopnje in dali ve\xc4\x8d svobode. Glasbeno podlago je ustvaril skladatelj Daniel Licht.\n_START_SECTION_\nOdziv\n_START_PARAGRAPH_\nOb izidu je bila igra dele\xc5\xbena v glavnem pozitivnih ocen, recenzenti so pohvalili predvsem pripovedni slog misij in svobodo igranja, slab\xc5\xa1e pa sta bila ocenjena predvidljiva osnovna zgodba in te\xc5\xbeaven nadzor nad igral\xc4\x8devim likom.  Zanjo so ustvarjalci prejeli ve\xc4\x8d nagrad, med njimi Spike Video Game award 2012 za najbolj\xc5\xa1o akcijsko-pustolovsko igro in nagrado Bafte 2013 za najbolj\xc5\xa1o videoigro._NEWLINE_Razli\xc4\x8dne publikacije, med njimi Ars Technica, CNET, Forbes in The Guardian (slednja skupaj z igro XCOM: Enemy Unknown), so razglasile Dishonored za najbolj\xc5\xa1o videoigro leta 2012. Kasneje je iz\xc5\xa1lo ve\xc4\x8d dodatkov, v katerih ima glavno vlogo eden izmed antagonistov iz izvirnika. Oktobra 2013 je iz\xc5\xa1la izdaja Game of the Year Edition, ki vsebuje osnovno igro in vse do takrat ustvarjene dodatke.'